સપ્ટેમ્બર અને ઓક્ટોબરમાં સેન્સેક્સ લગભગ સાત ટકા ઘટ્યો હોવા છતાં વર્તમાન પી/ઈ 23ની નજીક છે અને ફોરવર્ડ પી/ઈ 18ની આસપાસનો અંદાજવામાં આવે છે, જે અન્ય પ્રતિસ્પર્ધી ઇમર્જીંગ માર્કેટની સરખામણીએ ઊંચો ગણાય. એશિયાના શેરબજારોમાં ભારતીય શેરબજારમાં ચીન, મલેશિયા, ઇન્ડોનેશિયાની સરખામણીએ ઓછો ઘટાડો થયો હોવા છતાં આગામી તબક્કામાં ભારતમાં ચૂંટણી આવતી હોવાથી તે કારણને ગણી લેતા રિસ્ક રિવોર્ડ રેશિયો વધુ જોખમી રહ્યો હોવાથી વિદેશી રોકાણકારો મર્યાદીત ઘટાડો છતાં ખરીદીમાં સાવચેતી રાખી રહ્યા છે એમ સિનર્જી કેપિટલના રિપોર્ટમાં જણાવવામાં આવ્યું હતું. આનંદ રાઠી શેર્સ એન્ડ સ્ટોક બ્રોકર્સના જય ઠક્કરના અંદાજ અનુસાર, આગામી સંવત દરમિયાન બજારમાં ભારે ચંચળતા રહેવાની શક્યતા છે અને નિફ્ટી નવી ઊંચાઇને સ્પર્શે તેવી શક્યતા આગામી વર્ષના પ્રથમ અર્ધવાર્ષિક ગાળામાં ઓછી છે. જો બજારના માસિક ઇન્ડિકેટરને જોવા જઇએ તો તે વેચાણના સંકેત આપે છે અને આવી સ્થિતિ જ્યારે પણ જોવા મળે છે ત્યારે 6થી 9 મહિના સુધી ટ્રેન્ડ અથડાઈ જતો હોય છે. આથી સપ્ટેમ્બર મહિનામાં શરૂ થયેલા કરેકશનનો હજી અંત આવ્યો નથી.